Diari Oficial de la Generalitat Valenciana


Sumari del DOGV 9917, del 19-08-2024 (2024/7871)

RESOLUCIÓ de 26 juliol de 2024, de la Direcció General de Funció Pública, per la qual es convoca el concurs ordinari número 52/2024 per a la provisió de llocs de treball de naturalesa funcionarial, d'administració especial, de l'escala enginyeria industrial A1-04-04 de l'Administració de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9917

Data del DOGV
:   19-08-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/7871

CVE
:   QZNH-W-7023-8714

Data del document
:   26-07-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

Actualment, hi ha en l’Administració del Consell llocs de treball, de naturalesa funcionarial, d’administració especial, de l’escala enginyeria industrial A1-04-04 de la Generalitat, la forma de provisió dels quals és el concurs ordinari i que, tot i que estan inclosos en les llistes de llocs de treball vigents, aprovades per la Resolució de 19 d’abril de 2023, de la consellera de Justícia, Interior i Administració Pública (DOGV 9580, de 21.04.2023), es troben vacants.

L’oferta d’ocupació pública per al personal de l’Administració de la Generalitat de 2022, actualment en execució, inclou la convocatòria de llocs de treball corresponents al cos enumerat en l’encapçalament d’esta resolució.

L’article 21.1 del Decret 3/2017, de 13 de gener, del Consell, pel qual s’aprova el Reglament de selecció, provisió de llocs de treball i mobilitat del personal de la funció pública valenciana (DOGV número 7964, de 24.01.2017), disposa que, amb caràcter general, l’adjudicació de destinacions al personal de nou ingrés s’efectuarà entre els llocs que hagen quedat vacants després d’un concurs previ del personal funcionari de carrera.

Així doncs, és procedent convocar este concurs, d’acord amb el que disposen els articles 110 i següents de la Llei 4/2021, de 16 d’abril, de funció pública valenciana (d’ara en avant, LFPV), i 38 i següents del Decret 3/2017, de 13 de gener, del Consell, pel qual s’aprova el Reglament de selecció, provisió de llocs de treball i mobilitat del personal de la funció pública valenciana.

La valoració dels mèrits s’ha de fer d’acord amb el que preveu l’Orde 12/2017, de 26 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s’aproven els barems aplicables als concursos de mèrits per a la provisió de llocs de treball de l’Administració de la Generalitat.

L’article 10.3r de l’Orde 12/2017 establix que s’inclourà una clàusula de desempat favorable a les dones quan este sexe estiga infrarepresentat. A este efecte, es considera que hi ha infrarepresentació quan la proporció de les dones en actiu en el cos, l’escala o l’agrupació professional funcionarial afectat per la convocatòria siga inferior al 40% del total, circumstància que no es dona en esta convocatòria en la data de la seua publicació i, per tant, no hi resulta aplicable la clàusula de desempat favorable a les dones.

D’altra banda, la mesura 3.4 del III Pla d’igualtat de dones i hòmens de l’Administració de la Generalitat, aprovat per l’Acord del Consell, de 5 d’agost de 2022 (DOGV 9405, de 16.08.2022), preveu que la composició dels tribunals i els òrgans de selecció o provisió de personal respondrà al principi de presència equilibrada de dones i hòmens, sempre que això no implique vulnerar els principis de professionalitat i especialització dels seus membres. El mateix principi es troba en l’article 48.2 del Decret 3/2017, de 13 de gener, del Consell, pel qual s’aprova el Reglament de selecció, provisió de llocs de treball i mobilitat del personal de la funció pública valenciana, que establix que les persones membres de les comissions de valoració seran nomenades segons criteris de paritat, principi que s’ha seguit en la conformació de la comissió de valoració d’este concurs.

Per tot el que s’ha exposat i fent ús de les atribucions que conferix a esta Direcció General de Funció Publica l’art. 38 del Decret 3/2017, de 13 de gener, del Consell, pel qual s’aprova el Reglament de selecció, provisió de llocs de treball i mobilitat del personal de la funció pública valenciana, i l’article 16 del Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració Pública,

RESOLC

*Primer*

Convocar la provisió dels llocs de treball, de naturalesa funcionarial, d’administració especial, de l’escala d’enginyeria industrial A1-04-04 de l’Administració de la Generalitat, que s’indiquen en l’annex I d’esta resolució, procés que es durà a terme d’acord amb les bases següents:

*Primera. Participants*

Per a participar en esta convocatòria, serà necessari estar en possessió dels requisits exigits en la classificació del lloc de treball al qual es concorre, i els altres que es preveuen en la normativa vigent, i mantindre’ls durant tot el procediment fins al dia de la presa de possessió.

A) Pot participar en este concurs el personal funcionari de carrera de l’Administració de la Generalitat que es trobe en un dels supòsits següents:

– Personal integrat en el cos superior tècnic d’enginyeria industrial de l’Administració de la Generalitat A1-12, d’acord amb la Llei 10/2010, de 9 de juliol, d’ordenació i gestió de la funció pública valenciana.

– Personal integrat en l'escala enginyeria industrial A1-04-04 de la Generalitat d’acord amb la Llei 4/2021, de 16 d’abril, de la funció pública valenciana.

La participació en este concurs de mèrits podrà tindre caràcter voluntari o forçós:

1) Hi podrà participar amb caràcter voluntari:

*a)*  El personal funcionari de carrera en actiu de l’Administració de la Generalitat que es trobe en un dels supòsits de l’apartat A.

El personal amb destinació definitiva haurà d’haver estat un mínim de dos anys en el lloc de treball obtingut amb caràcter definitiu, excepte en els supòsits que assenyala l’apartat 7 de l’article 114 de l’LFPV.

*b)*  El personal funcionari de carrera d’algun dels supòsits de l’apartat A que reingresse al servici actiu a través d’este concurs.

Si el personal funcionari de carrera que pretén reingressar-hi no ha estat integrat amb anterioritat en el cos que s’indica en l’apartat primer, també podrà participar en este concurs, sempre que les característiques de l’últim lloc de treball que es va obtindre amb destinació definitiva siguen equiparables a les dels cossos convocats, d’acord amb el que establix la disposició tercera de l’LFPV.

El personal funcionari de carrera en excedència voluntària per interés particular haurà d’haver estat un mínim de dos anys en esta situació, d’acord amb el que disposa l’apartat 1 de l’article 147 de l’LFPV.

*c*) El personal declarat en suspensió ferma de funcions per un període superior a sis mesos, en virtut de sentència penal o sanció disciplinària, sempre que haja complit el període de suspensió.

2) Hi participarà amb caràcter forçós el personal funcionari de carrera de l’Administració de la Generalitat, sector d’administració especial, del cos mencionat en l’apartat primer:

*a*) En situació d’excedència forçosa. L’obligació de participar en el concurs per a este personal està limitada a llocs de la seua localitat.

*b*) En expectativa de destinació. Este personal haurà de sol·licitar, almenys, els llocs convocats en la seua localitat.

*c*) En adscripció provisional en algun dels llocs convocats per a la provisió en esta resolució. Este personal ha de sol·licitar, almenys, el lloc que ocupa provisionalment.

Si no participa en este concurs de mèrits, el personal inclòs en el supòsit *a*  serà declarat en la situació d’excedència voluntària per interés particular, d’acord amb el que preveuen els articles 161.2 i 147.3 de l’LFPV. El personal inclòs en el supòsit *b*  serà declarat en situació d’excedència forçosa, d’acord amb el que disposa l’article 160.*b*  de l’LFPV.

B) No poden participar en este concurs:

1. El personal suspés en ferm, mentres dure la suspensió.

2. El personal que per sanció de demèrit estiga impossibilitat per a participar en procediments de provisió dels llocs convocats, mentres dure la sanció.

3. El personal excedent voluntari per interés particular, durant el termini legal obligatori de permanència en esta situació.

4. Els sancionats amb trasllat forçós amb canvi de localitat, per a sol·licitar destinació en la localitat en què se’ls va imposar la sanció, fins que transcórrega el període de sanció.

*Segona. Presentació de sol·licituds*

La sol·licitud, en la qual s’ha de fer l’autobaremació de tots els mèrits i indicar els llocs de treball convocats als quals es concorre per orde de preferència, s’ha de presentar en el Registre electrònic de la Generalitat, a través de la pàgina web de la Generalitat (<[www.gva.es](http://www.gva.es)>, Guia PROP, ocupació pública, apartat descripció —cal indicar número de convocatòria i any [52/2024], entrant en l’apartat de concursos), o bé a través de la pàgina web de la Conselleria d’Hisenda, Economia i Administració Pública

<<https://hisenda.gva.es/va/web/recursos-humanos/concurso-de-traslados>>.

El termini de presentació de la sol·licitud i de la resta de la documentació serà de quinze dies hàbils comptats des de l’endemà de la publicació d’esta resolució en el *Diari Oficial de la Generalitat Valenciana*.

*Tercera. Acreditació de mèrits*

Només serà procedent la valoració dels mèrits al·legats per les persones participants quan estes complisquen els requisits exigits per a l’exercici del lloc, segons conste en la corresponent llista de llocs de treball aprovada i degudament publicada.

Es valoraran els mèrits obtinguts o que estiguen en condicions d’obtindre’s en la data en què finalitze el termini de presentació d’instàncies per a participar en el concurs corresponent. Les sol·licituds hauran d’indicar, en tot cas, els mèrits que s’al·leguen, i s’haurà d’indicar si estan inscrits o no en el Registre de personal de la Generalitat.

S’entendran al·legats i acreditats els mèrits generals que consten anotats en el Registre de personal de la Generalitat abans de la finalització del termini de presentació de sol·licituds, i que s’hagen de valorar d’acord amb la convocatòria sense necessitat d’aportar la documentació acreditativa corresponent.

Respecte dels mèrits al·legats que no consten anotats i que estiguen en condicions d’obtindre’s abans de la finalització del termini de presentació de sol·licituds, s’haurà de presentar una còpia de la documentació acreditativa corresponent o, en defecte d’això, una declaració responsable, abans de la finalització del termini de presentació de sol·licituds. Este tràmit de presentació de documentació s’ha de fer telemàticament, segons el que disposa l’article 14.2.*e*  de la Llei 39/2015, d’1 d’octubre, del procediment administratiu comú de les administracions públiques, a través de l’enllaç següent: <<http://www.gva.es/va/inicio/procedimientos?id_proc=18862&version=amp>>.

En qualsevol moment del procés, la comissió de valoració podrà requerir al personal participant qualsevol aclariment sobre la documentació acreditativa dels mèrits al·legats a fi de comprovar que es tenen o aclarir dubtes sobre la interpretació. La no aportació d’esta documentació en el termini que s’indique, en cas que siga necessari, o la constatació, a la vista de la documentació aportada, que hi ha falsedats en els mèrits al·legats suposarà l’exclusió dels mèrits afectats en la valoració del concurs, sense perjuí de les responsabilitats penals, civils o administratives que pertoquen.

Amb la finalitat de facilitar la gestió del procediment, esta documentació s’haurà de presentar en el mateix orde que indiquen els apartats del barem indicat en la base quinta.

*Quarta. Llocs de treball que es poden sol·licitar*

El personal que participe voluntàriament, comprés en l’apartat A.1 de la base primera, podrà sol·licitar, per orde de preferència, tots els llocs de treball que s’indiquen en l’annex I, sempre que complisquen els requisits exigits.

El personal en excedència forçosa, comprés en l’apartat A.2.*a*  de la base primera, haurà de sol·licitar, com a mínim, els llocs convocats de la seua localitat per als quals complisca els requisits exigits, d’acord amb el que disposa l’art. 161.2 de l’LFPV i 45.3 del Decret 3/2017.

El personal en expectativa de destinació, comprés en l’apartat A.2.*b*  de la base primera, haurà de sol·licitar, com a mínim, els llocs situats a la localitat a on estava destinat per als quals complisca els requisits exigits, d’acord amb el que disposa l’article 163.2.*b*  de l’LFPV.

El personal en adscripció provisional, comprés en l’apartat A.2.*c*  de la base primera, haurà de sol·licitar, almenys, el lloc de treball que ocupa provisionalment, d’acord amb el que disposa l’art. 120.5 de l’LFPV i 45.4 del Decret 3/2017.

El personal declarat en suspensió ferma, comprés en l’apartat A.1.*c*  de la base primera, podrà sol·licitar tots els llocs de treball que s’indiquen en l’annex I per als quals complisca els requisits exigits, a l’efecte del que disposa l’art. 166.1 de l’LFPV.

Per raons de convivència familiar, si dos persones participants estan interessades en els llocs oferits en este concurs per a un municipi determinat, poden condicionar les seues peticions al fet que les dos obtinguen destinació en este municipi; en cas contrari, s’entendrà anul·lada la petició formulada per les dos. Els qui s’acullen a esta petició condicional hauran de concretar-ho en la sol·licitud i acreditar-ho degudament en l’expedient.

*Quinta. Barem de mèrits*

La valoració dels mèrits es farà d’acord amb el que preveu l’Orde 12/2017, de 26 de juny, de la Conselleria de Justícia, Administració Pública, Reformes Democràtiques i Llibertats Públiques, per la qual s’aproven els barems aplicables als concursos de mèrits per a la provisió de llocs de treball de l’Administració de la Generalitat, específicament l’article 8, que regula el barem tipus 2, que és l’aplicable a esta convocatòria.

Només serà procedent la valoració dels mèrits al·legats per les persones participants quan estes complisquen els requisits exigits per a l’exercici del lloc, segons conste en la corresponent llista de llocs de treball aprovada i degudament publicada.

La puntuació màxima no superarà els 60 punts.

1) Antiguitat i pertinença al cos:

La puntuació màxima possible que es pot obtindre en este apartat serà de 20 punts, i no es podran computar més de 10 punts en antiguitat ni més de 10 punts en pertinença al cos.

1.1) Antiguitat: es valorarà a raó de 0,04 punts per cada mes complet de servici actiu com a personal funcionari de carrera en les diferents administracions públiques. A este efecte, també es computaran els servicis reconeguts a l’empara del que disposa la Llei 70/1978, de 26 de desembre, de reconeixement de servicis previs en l’Administració pública. La puntuació màxima que es pot obtindre en este apartat serà de 10 punts.

1.2) Temps de pertinença al cos: es valorarà a raó de 0,04 punts per cada mes complet de servici en actiu en el cos, l’escala o l’agrupació professional funcionarial en què estiga classificat el lloc objecte de la convocatòria. La puntuació màxima que es pot obtindre en este apartat serà de 10 punts.

A este efecte també es computaran en este apartat:

*a*) Els servicis prestats com a personal funcionari de carrera de la Generalitat amb anterioritat a la integració en els cossos, les escales o les agrupacions professionals funcionarials que preveu l’LOGFPV, en el mateix grup de classificació que, d’acord amb les equivalències que arreplega la disposició addicional sexta de la llei esmentada, es corresponga amb el grup o el subgrup del cos, l’escala o l’agrupació professional funcionarial en què estiga classificat el lloc de treball objecte de la convocatòria.

*b*) Els servicis prestats com a personal laboral fix amb anterioritat a l’adaptació de la relació jurídica a la naturalesa del lloc, sempre que es referisquen al mateix grup de classificació que, d’acord amb les equivalències que preveu la disposició addicional sexta de l’LOGFPV, es corresponga amb el grup o el subgrup del cos, l’escala o l’agrupació professional funcionarial en què estiga classificat el lloc de treball objecte de la convocatòria.

*c*) Els servicis prestats en llocs de treball del cos, l’escala o l’agrupació professional funcionarial adscrits a un grup o subgrup inferior, quan estos llocs hagen sigut objecte d’un pla d’ordenació de personal que preveja la reclassificació del col·lectiu professional. (article 5, 1.2.*c*  de l’orde de barems).

2) Carrera professional:

La puntuació màxima que es pot obtindre en el present apartat serà de 5 punts, obtinguts pels conceptes següents:

2.1) Grau de desenrotllament professional reconegut. Es valorarà el grau de desenrotllament professional reconegut corresponent al grup o el subgrup professional en què estiga classificat el cos, l’escala o l’agrupació professional funcionarial a què estiguen adscrits els llocs objecte de la convocatòria. La valoració del grau de desenrotllament professional s’efectuarà puntuant exclusivament el GDP més alt reconegut, sempre que no constituïsca un requisit del lloc, segons el que disposa esta convocatòria, d’acord amb la puntuació següent:

*GDP reconegut                                  punts*

> I                                                    1

> II                                                   2

> III                                                  3

> IV                                                  4


2.2) Grau de nivell competencial reconegut igual o superior al del lloc sol·licitat: es valorarà amb 1 punt. D’acord amb el que preveu la disposició addicional tercera del Decret 3/2017, el grau personal consolidat és equivalent al grau de nivell competencial reconegut.

3) Formació:

La puntuació màxima que es pot obtindre en este apartat serà de 20 punts, obtinguts pels conceptes següents:

3.1) Titulacions acadèmiques oficials.

La puntuació màxima possible que es pot obtindre en el present apartat serà de 3 punts.

Per estar en possessió d’una titulació acadèmica de nivell superior, o de més d’una titulació acadèmica del mateix nivell que l’exigit per a l’accés al cos, la puntuació més alta de les següents:

– Doctorat, màster universitari oficial, llicenciatura, enginyeria, arquitectura o equivalent: 3 punts.

– Grau universitari, diplomatura, enginyeria tècnica, arquitectura tècnica o equivalent: 2,5 punts.

La possessió de titulacions acadèmiques no es presumirà en cap cas, per la qual cosa l’al·legació de titulacions de nivell superior no implicarà que es tinguen en compte les de nivell inferior, ni tan sols la que haja servit per a accedir al grup de titulació respectiu.

En conseqüència, amb la finalitat de facilitar la gestió adequada del procediment i a fi de fer una valoració correcta d’este apartat, i sense perjuí del que disposen les bases tercera i sèptima d’esta convocatòria, les persones interessades hauran de poder acreditar la totalitat de les titulacions que s’hagen de tindre en compte.

3.2) Cursos de formació i perfeccionament. Es valoren les accions formatives següents, rebudes o impartides, fins a un màxim de 7 punts:

3.2.1) Cursos rebuts que hagen sigut convocats, gestionats o homologats per l’IVAP, per centres de formació de personal empleat públic o per les organitzacions sindicals o altres promotors, dins del marc dels acords de formació per a l’ocupació de les administracions públiques vigents en el moment de la seua realització, d’acord amb les escales següents:

I. Cursos que s’hagen fet en els deu anys anteriors a la data de publicació de la convocatòria:

a) De 100 o més hores: 2,00 punts.

*b*) De 75 o més hores: 1,50 punts.

*c*) De 50 hores o més: 1,00 punts.

*d*) De 25 hores o més: 0,50 punts.

e) De 15 hores o més: 0,20 punts.

II. Cursos en matèria d’igualtat o de prevenció de riscos laborals que s’hagen fet en els deu anys anteriors a la data de publicació de la convocatòria:

*a*) De 100 o més hores: 2,50 punts.

*b*) De 75 o més hores: 2,00 punts.

*c*) De 50 hores o més: 1,25 punts.

*d*) De 25 hores o més: 0,60 punts.

*e*) De 15 o més hores: 0,25 punts.

III. Cursos que s’hagen fet més de deu anys abans de la data de publicació de la convocatòria:

*a*) De 100 o més hores: 1,00 punts.

*b*) De 75 o més hores: 0,75  punts.

*c*) De 50 hores o més: 0,50 punts.

*d*) De 25 o més hores: 0,25 punts.

*e*) De 15 o més hores: 0,10 punts.

IV. Cursos en matèria d’igualtat o de prevenció de riscos laborals que s’hagen fet més de deu anys abans de la data de publicació de la convocatòria:

*a*) De 100 o més hores: 1,25 punts.

*b*) De 75 hores o més: 1,00 punts.

*c*) De 50 hores o més: 0,60 punts.

*d*) De 25 hores o més: 0,30 punts.

*e*) De 15 hores o més: 0,15 punts.

Es valoraran els cursos certificats o en condicions de ser-ho en la data de finalització del termini per a presentar la sol·licitud.

En cap cas es puntuaran els cursos de valencià ni els d’idiomes, ni els cursos pertanyents a una carrera universitària, els cursos de doctorat o dels diferents instituts de les universitats, quan formen part del pla d’estudis del centre, ni els cursos derivats de processos selectius, promoció interna, plans d’ordenació de recursos humans o d’adaptació del règim jurídic a la naturalesa dels llocs que s’ocupen.

3.2.2) Docència impartida en cursos que hagen sigut convocats o homologats per l’IVAP, per centres de formació de personal treballador públic o per les organitzacions sindicals o altres promotors, dins del marc dels acords de formació per a l’ocupació de les administracions públiques vigents en el moment de realització dels cursos. Es valorarà la suma de les hores de cada curs diferent impartit i no seran susceptibles de valoració les impartides en edicions successives d’un mateix curs.

La impartició es valorarà d’acord amb l’escala següent:

–100 hores o més: 3 punts.

–50 o més hores: 2 punts.

–10 o més hores: 1 punt.

3.2.3) Altres títols de postgrau expedits per les universitats, sempre que no hagen servit per a l’accés al cos o l’escala a què estan adscrits els llocs objecte d’esta convocatòria, ni que hagen sigut valorats en l’apartat 3.1 d’esta convocatòria.

La valoració de cada màster universitari oficial serà de 3 punts.

La resta de títols universitaris de postgrau es valorarà d’acord amb l’escala següent:

> *a*) De 300 hores o més: 2,00 punts.

> *b*) De 200 hores o més: 1,50 punts.

> *c*) De 100 hores o més: 1,00 punts.

3.3) Coneixements de valencià: s’han d’acreditar mitjançant la presentació del certificat corresponent expedit, homologat o revalidat per la Junta Qualificadora de Coneixements de Valencià, i es puntuarà exclusivament el nivell més alt obtingut, sempre que no constituïsca un requisit del lloc d’acord amb el que preveu esta convocatòria. En este cas, els certificats obtinguts es valoraran igualment, però es restarà la puntuació corresponent al nivell establit com a requisit.

La puntuació màxima que es pot obtindre en este apartat serà de 7 punts.

La valoració es farà d’acord amb l’escala següent:

> *b*) Grau elemental (o B1): 1,5 punts

> *c*) B2: 2 punts

> *d*) Grau mitjà (o C1): 4 punts

> *e*) Grau superior (o C2): 6 punts

Per cada certificat de capacitació tècnica (llenguatge administratiu, llenguatge en els mitjans de comunicació i correcció de textos) s’afegirà 1 punt.

3.4) Coneixements d’idiomes comunitaris: es valorarà el coneixement de llengües oficials de la Unió Europea diferents de la llengua espanyola segons els nivells especificats, i s’acreditarà documentalment mitjançant títols, diplomes i certificats expedits per les escoles oficials d’idiomes, per les universitats espanyoles que seguisquen el model d’acreditació d’exàmens de l’Associació de Centres de Llengües d’Educació Superior (ACLES), així com tots els que indica l’annex del Decret 61/2013, de 17 de maig, del Consell, pel qual s’establix un sistema de reconeixement de la competència en llengües estrangeres a la Comunitat Valenciana, tenint en compte les modificacions posteriors per orde de la conselleria competent en matèria d’educació.

Este apartat es valorarà fins a un màxim de 3 punts.

Per cada idioma es valorarà la puntuació més alta que s’obtinga segons la taula següent:

Taula de puntuació de coneixement d’idiomes comunitaris

|  |  |  |  |  |
| --- | --- | --- | --- | --- |
| *Pla antic* | *RD 967/1988* | *RD 1629/2006* | *Certificat MECR*  *(LO 8/2013)* | *Puntuació barem 2* |
| 1r curs | 1r cicle elemental | 1r nivell bàsic | 1r d’A2 | 0,4 |
| 2n curs | 2n cicle elemental | 2n nivell bàsic  Certificat nivell  bàsic | 2n d’A2  Certificat nivell  A2 | 1,2 |
| – | – | 1r nivell mitjà | 1r de B1 | 1,5 |
| 3r curs | 3r cicle elemental  Certificat elemental | 2n nivell mitjà  Certificat nivell  mitjà | 2n de B1  Certificat nivell  B1 | 2,2 |
| 4t curs | 1r cicle superior | 1r nivell superior | 1r de B2 | 2,7 |
| Revàlida/títol d’idioma | 2n cicle superior  Certificat aptitud | 2n nivell superior  Certificat nivell  superior | 2n de B2  Certificat nivell  B2 | 3,3 |
| – | – | – | Certificat nivells C1 i C2 | 4 |

  

4) Exercici com a personal funcionari de carrera en llocs dels cossos des dels quals s’accedix a esta convocatòria, del mateix nivell competencial o superior al dels llocs convocats. L’acompliment es valorarà a raó de 0,1 punts per mes complet treballat, excepte quan s’haja exercit en comissió de servicis, cas en què es valorarà a raó de 0,05 punts per mes treballat. La puntuació màxima possible que es pot obtindre en el present apartat serà de 5 punts

5) Víctimes del terrorisme o víctimes de violència de gènere: a les persones treballadores públiques que acrediten la condició de víctimes del terrorisme o amenaçades, així com les empleades públiques que acrediten la condició de víctimes de violència de gènere. Es puntuarà amb 10 punts.

A este efecte, la condició de víctima de violència de gènere s’acreditarà amb l’orde de protecció a favor de la víctima i, de manera excepcional, mentres es dicte la necessària orde de protecció, amb l’informe del Ministeri Fiscal sobre l’existència d’indicis del fet que la treballadora pública és víctima de violència de gènere.

En el cas de les persones que acrediten la condició de víctimes del terrorisme o d’amenaçades, només se’ls assignarà la puntuació corresponent per tal motiu quan la persona participant acredite que l’obtenció d’un dels llocs convocats és necessària per a aconseguir els fins de protecció i assistència social integral d’estes persones, siga per raó de les seqüeles provocades per l’acció terrorista o per l’amenaça a què es troba sotmesa.

*Sexta. Puntuació màxima*

La puntuació màxima possible que es pot obtindre per tots els apartats establits en la base quinta serà de 60 punts, d’acord amb el que preveu l’article 8 de l’orde per la qual s’aproven els barems aplicables als concursos de mèrits per a la provisió de llocs de treball en l’Administració de la Generalitat.

*Sèptima. Desenrotllament del concurs i adjudicació dels llocs de treball*

Finalitzat el termini de presentació de sol·licituds, la Direcció General de Funció Pública, després de comprovar el compliment dels requisits de participació, proporcionarà a la comissió de valoració les sol·licituds presentades amb la indicació de les persones sol·licitants que no complisquen els requisits de participació.

Una vegada rebuda la documentació, la comissió de valoració, la composició de la qual s’indica en l’apartat segon d’esta resolució, avaluarà els mèrits del personal concursant i formularà la proposta d’adjudicació provisional, que inclourà:

*a*) Una llista que continga la totalitat de persones que han concursat, ordenada de més a menys puntuació total, amb la indicació de la puntuació obtinguda per cada participant en cada un dels apartats del barem, així com, si és el cas, els mèrits al·legats que s’hagen d’acreditar documentalment per no estar inscrits en el Registre de personal de la Generalitat ni haver-se aportat la documentació acreditativa corresponent juntament amb la sol·licitud. Així mateix, en la llista s’haurà d’incloure el lloc adjudicat a cada participant, tenint en compte l’orde de preferència que hagen fet constar en la sol·licitud.

*b*) Una segona llista de persones que hagen de ser excloses del concurs, amb la indicació de la causa que en motive l’exclusió.

Estes llistes s’exposaran al públic en la pàgina web de la Generalitat (<[www.gva.es](http://www.gva.es)>, Guia PROP, ocupació pública, apartat descripció —cal indicar el núm. de convocatòria i any [52/2024]—, entrant en convocatòria, certificat telemàtic),o en la pàgina web de la Conselleria d’Hisenda, Economia i Administració Pública

<<https://hisenda.gva.es/va/web/recursos-humanos/concurso-de-traslados>>.

Respecte de la publicitat i la difusió d’informació de les persones participants en la convocatòria, s’aplicarà el que disposa l’article 78.6 del Decret 3/2017, en virtut del qual s’ha de garantir en tot moment la intimitat de les víctimes de violència de gènere o violència terrorista, especialment les seues dades personals.

Les persones concursants disposaran d’un termini de cinc dies hàbils (Resolució del 14 de juny de 2024, del director general de Funció Pública, per la qual s’acorda la tramitació d’urgència, a partir de la data de la firma, de les convocatòries dels concursos de trasllats de l’Administració de la Generalitat (DOGV 9877, 25.06.2024), a comptar de l’endemà de la publicació, per a formular les reclamacions que consideren oportunes i, si és el cas, justificar el que estimen pertinent davant de la comissió de valoració.

Si en el desenrotllament del concurs se susciten dubtes respecte de la compatibilitat funcional d’alguna persona participant que tinga reconegut un grau de discapacitat, se sol·licitarà el dictamen de la Comissió d’Estudi de la Diversitat Funcional, que haurà d’especificar les causes per les quals no se li ha d’adjudicar el lloc o les mesures necessàries per a adaptar-lo. En este cas, la persona podrà participar condicionadament en el concurs i quedarà en suspens el transcurs del termini màxim per a dictar la resolució que aprova la llista definitiva fins a la recepció del dictamen.

Posteriorment, la comissió elevarà la proposta d’adjudicació definitiva a la Direcció General de Funció Pública per a la seua resolució i publicació en el *Diari Oficial de la Generalitat Valenciana*, publicació que servirà de notificació a les persones interessades.

L’adjudicació dels llocs de treball s’haurà de fer segons l’orde de puntuació obtingut per l’aplicació del barem assenyalat en la base quinta.

*Octava. Resolució d’empats*

Els empats que es produïsquen s’hauran de dirimir amb l’adjudicació de la plaça atenent els criteris següents amb caràcter successiu:

1r. S’adjudicarà el lloc a la persona concursant que acredite un grau de discapacitat superior al 33% abans que a la que no l’acredite. Si l’empat es produïx entre persones amb diversitat funcional, la plaça s’adjudicarà a la persona amb un percentatge de discapacitat més elevat.

2n. S’adjudicarà el lloc a la persona que haja obtingut més puntuació en algun dels mèrits que s’assenyalen a continuació, segons l’orde de preferència següent:

> *a*) Formació.

> *b*) Pertinença al cos en què estiga classificat el lloc.

> *c*) Antiguitat.

> *d*) Grau de desenrotllament professional.

> *e*) Ocupació de llocs de treball del mateix nivell competencial o superior.

3r. Finalment, si persistix l’empat, la plaça s’adjudicarà per orde alfabètic entre els cognoms de les persones empatades. S’iniciarà l’orde per la lletra H, resultat del sorteig de l’11 de març de 2024 (Resolució de 15 de març de 2024, de la Conselleria d’Hisenda, Economia i Administració Pública, publicada en el DOGV 9816, de 26.03.2024) a l’efecte de la resolució d’empats en els processos selectius.

*Novena. Termini de resolució del concurs*

En el termini màxim de sis mesos comptats a partir de l’endemà de la publicació d’esta convocatòria, la Direcció General de Funció Pública dictarà la resolució i aprovarà la llista definitiva d’adjudicació de llocs i la publicarà en el *Diari Oficial de la Generalitat Valenciana.*

*Dècima. Desistiment i renúncia*

1) Desistiment: el personal que participe voluntàriament en este concurs de mèrits podrà desistir per escrit de la totalitat de la sol·licitud de participació abans de finalitzar el termini de presentació de sol·licituds. Transcorregut el termini indicat, no es podrà desistir, per la qual cosa el personal participant quedarà vinculat a la seua sol·licitud i al resultat del procediment.

2) Renúncia: no tindrà cap efecte la renúncia al lloc de treball adjudicat en este concurs, llevat que, abans de finalitzar el termini de presa de possessió, s’obtinga un altre lloc per resolució d’una convocatòria concurrent, tant de concurs com de lliure designació. En este cas, dins d’este termini s’haurà d’optar per un dels llocs de treball adjudicats, mitjançant un escrit dirigit a la Direcció General de Funció Pública, amb la qual cosa s’entendrà que es renuncia a la resta de llocs adjudicats en les convocatòries concurrents.

A este efecte, s’entén que dos convocatòries són concurrents quan en la data de finalització del termini de presentació d’instàncies d’una no s’haja publicat la resolució d’adjudicació de l’altra.

Així mateix, es podrà desistir de la participació en este concurs o renunciar al lloc adjudicat quan hagen transcorregut més de nou mesos entre la convocatòria i la resolució del concurs.

*Onzena. Cessament i presa de possessió*

En la resolució del concurs s’haurà d’indicar la data en què s’haurà d’efectuar el cessament en els llocs de treball que eventualment estiguen exercint les persones adjudicatàries, així com la data de presa de possessió de les destinacions adjudicades, llevat de casos de força major degudament justificats.

Si la persona adjudicatària d’un lloc de treball d’esta convocatòria procedix d’una situació d’excedència voluntària per interés particular i no està integrada en cap cos ni escala, s’integrarà d’ofici, mitjançant una resolució simultània a la presa de possessió, en el cos corresponent de l’Administració de la Generalitat.

Si el personal adscrit provisionalment a algun dels llocs convocats per a la provisió en esta resolució no resulta adjudicatari de cap lloc i el que ocupa provisionalment s’adjudica en este concurs, se l’adscriurà provisionalment a un altre lloc.

*Segon*

La comissió de valoració del present concurs s’ha conformat segons criteris de paritat i té la composició següent:

Titulars

Presidència:

M. Ángeles Segura Farre

Vocalies:

Juan Antonio Garcia-Marcilla Martínez

Fco. Javier Serrano Belles

Josefa Catala Goyanes

Vocal secretaria:

Antonia Morillas Martínez

Suplents

Presidència:

Roberto Javier Anchel Añó

Vocalies:

Jose Vicente Sanchís Luis

Gerardo Nebot García

José Miguel Cortés López

Vocal secretaria:

Victoria Salar Valverde

Les persones que formen part de comissions de valoració han de realitzar un curs específic en matèria d’igualtat d’oportunitats i aplicació de perspectiva de gènere. Esta formació està inclosa en l’oferta formativa de l’Institut Valencià d’Administració Pública, forma part del Pla d’igualtat d’oportunitats i es pot fer a través de la seua plataforma de formació en línia durant tot l’any en l’enllaç següent: <<https://ivap.gva.es/va/inici>>.

La comissió de valoració podrà sol·licitar de la Direcció General de Funció Pública la designació de persones expertes per a l’assessorament, que actuaran amb veu però sense vot. Així mateix, la Direcció General de Funció Pública facilitarà el suport tècnic.

Les persones que formen part de la comissió de valoració, a l’efecte de gratificacions i indemnitzacions, s’hauran de regir pel que disposa el Decret 24/1997, d’11 de febrer, del Consell de la Generalitat Valenciana, i les modificacions posteriors.

El funcionament de la comissió de valoració s’ha d’ajustar al que preveu el Decret 3/2017, de 13 de gener, del Consell, pel qual s’aprova el Reglament de selecció, provisió de llocs de treball i mobilitat del personal de la funció pública valenciana, i al que establix la Llei 40/2015, d’1 d’octubre, de règim jurídic del sector públic, per als òrgans col·legiats.

Contra esta resolució, que posa fi a la via administrativa, les persones interessades podran interposar un recurs contenciós administratiu davant del jutjat contenciós administratiu corresponent, en el termini de dos mesos comptats des de l’endemà de la publicació. Així mateix, amb caràcter potestatiu, es pot interposar un recurs de reposició en el termini d’un mes, comptat des de l’endemà de la publicació, davant del mateix òrgan que ha dictat la resolució. Tot això, d’acord amb el que establixen els articles 112, 114, 115, 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que les persones interessades en puguen exercir, si és el cas, qualsevol altre que estimen procedent.

  

València, 26 de juliol de 2024

Javier Lorente Gual

Director general de funció pública

Esta disposició conté annexos. Consulteu-ne la versió en PDF.